Diari Oficial de la Generalitat Valenciana


Sumari del DOGV 4638, del 26-11-2003 (2003/12055)

ORDE de 10 de novembre de 2003 de la Conselleria de Benestar Social, per la qual es fa pública la convocatòria per a estades en balnearis de la Comunitat Valenciana (Programa de Termalisme Valencià) per a l'exercici de 2004.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4638

Data del DOGV
:   26-11-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/12399


Data del document
:   10-11-2003

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * tercera edat
    * ajuda pública
    * medicina natural
    * suport econòmic

ORDE de 10 de novembre de 2003 de la Conselleria de Benestar Social, per la qual es fa pública la convocatòria per a estades en balnearis de la Comunitat Valenciana (Programa de Termalisme Valencià) per a l'exercici de 2004. [2003/X12541]
  
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials a la Comunitat Valenciana, establix com a un dels seus objectius l'atenció de la tercera edat i altres col·lectius singulars, desenrotllant programes tendents a la prevenció, rehabilitació i promoció integral de les persones majors, sent important per a això, el desenrotllament de programes tendents a la promoció d'hàbits de vida saludables per a la consecució d'una major qualitat de vida.
  
L'ús terapèutic de les aigües mineromedicinals, és una pràctica molt antiga a la qual s'han incorporat tècniques complementàries de diferents camps de la medicina buscant una major eficàcia en els tractaments i és el col·lectiu de les persones majors un dels que majors beneficis poden obtindre de tals pràctiques, atés que a mesura que avança l'edat, solen aparéixer determinades patologies que poden millorar notablement després de rebre un tractament termal.
  
Per esta raó, cada vegada un nombre més gran de persones majors busca passar els seus períodes de vacacions en un establiment termal, unint el descans i la necessitat de relacionar-se socialment amb la millora del seu benestar i de la seua salut, cosa que redunda al seu torn en una millora de la seua qualitat de vida.
  
Per tot això, la Conselleria de Benestar Social a través de la Direcció General de Servicis Socials pretén impulsar el Programa de Termalisme Valencià, per a promoure les estades de persones que ho necessiten en establiments de tractaments termals especialitzats.
  
Atés allò que s'ha exposat, en virtut de les facultats atribuïdes pel Decret 120/2003 d'11 de juliol, del Consell de la Generalitat Valenciana pel qual s'aprova el Reglament Orgànic i Funcional de la Conselleria de Benestar Social (DOGV núm. 4.543 de data 14 de juliol de 2003).
  
ORDENE
  
Article 1. Objecte de la convocatòria
  
1.1. L'objecte d'esta orde és establir un Programa de Termalisme Valencià subvencionat per la Generalitat Valenciana per mitjà de la convocatòria per a l'estada i la teràpia en els establiments balnearis de la Comunitat Valenciana, per a l'exercici 2004.
  
1.2. A este efecte s'entén per establiments balnearis aquells que disposen d'aigües mineromedicinals declarades d'utilitat pública i que es troben registrats com a tals en el Registre Oficial de la Conselleria d'Indústria, Comerç i Turisme.
  
1.3. El programa es desenrotllarà al llarg de tot l'any 2004 en torns de huit dies de duració (set nits) en els establiments descrits anteriorment que es troben ubicats a la Comunitat Valenciana i la relació dels quals, amb la seua conformitat prèvia, figura en l'annex I d'esta orde i comprendrà: allotjament, manutenció completa i tractaments termals adequats a les necessitats de cada un dels beneficiaris.
  
1.4. En el cas que durant l'exercici s'incorporen nous establiments termals a este programa, caldrà reunir els requisits exposats en el punt 1.2. d'este article. En tot cas, la incorporació de nous establiments haurà de realitzar-se abans de la finalització del termini de presentació de sol·licituds i publicar-se en el Diari Oficial de la Generalitat Valenciana les condicions en què s'acull al Programa.
  
1.5. La Generalitat Valenciana subvencionarà amb una quantitat de 107 euros cada un dels beneficiaris del programa, abonant l'esmentada quantitat a l'establiment receptor en concepte de tractaments termals i consultes mèdiques i corrent per compte del termalista la resta de l'import en concepte d'allotjament i restauració d'acord amb els preus que figuren a continuació:
  
Balneari Aportació Personal Import total
  
Cofrentes 176 euros 283 euros
  
Chulilla 166 euros 273 euros
  
Montanejos 166 euros 273 euros
  
Verche 156 euros 263 euros
  
La Vilavella 156 euros 263 euros
  
Article 2. Prestacions i servicis dels torns
  
El preu de cada torn inclourà les següents prestacions i servicis:
  
2.1. Allotjament durant huit dies i set nits en habitacions dobles en un establiment hoteler degudament autoritzat per l'Agència Valenciana de Turisme. El gaudi d'una habitació individual estarà condicionat per les disponibilitats hoteleres i exigirà el pagament suplementari de 6,5 euros diaris.
  
2.2. Manutenció completa adaptada a les necessitats dels usuaris i amb dos modalitats opcionals en el primer i segon plat. El desdejuni serà de tipus bufet o continental.
  
2.3. Revisió mèdica prèvia a l'inici dels tractaments termals específics, a fi de determinar les tècniques més adequades a cada un dels beneficiaris i detectar eventuals contraindicacions. En tot cas, per a l'inici del tractament termal, hauran de coincidir essencialment l'informe mèdic que acompanya la sol·licitud i el del metge de l'establiment.
  
2.4. Realització diària de les tècniques terapèutiques hidrotermals adequades.
  
2.5. El desplaçament es realitzarà per compte de cada un dels beneficiaris del programa.
  
2.6. Pòlissa col·lectiva d'assegurança turística.
  
Article 3. Beneficiaris
  
Seran beneficiaris de les places del Programa de Termalisme Valencià, les persones que reunisquen els requisits següents, si bé tindran prioritat aquelles que no hagen sigut beneficiàries en l'exercici 2003.
  
3.1. Podran sol·licitar places en algun dels balnearis del Programa de Termalisme Valencià, les persones que reunisquen els següents requisits:
  
3.1.1. Persones de 65 anys o més.
  
3.1.2. Pensionistes de jubilació del Sistema de la Seguretat Social, pels conceptes de jubilació i invalidesa, en tot cas i pel concepte de viudetat o d'altres pensions, únicament quan el beneficiari haja complit els 60 anys d'edat.
  
3.1.3. Persones discapacitades que, segons el que disposa la Llei d'Integració Social del Minusvàlid tinguen una minusvalidesa igual o superior al 33%, majors de 60 anys, així com el seu acompanyant, en el cas de necessitar-lo.
  
3.2. Podran ser beneficiaris els cònjuges dels anteriors sempre que siguen majors de 50 anys i que complisquen els requisits establits en l'article següent.
  
Article 4. Requisits
  
4.1. Residir en qualsevol dels municipis que integren la Comunitat Valenciana.
  
4.2. No patir alteracions de comportament que puguen alterar la normal convivència en els establiments termals.
  
4.3. Necessitar els tractaments termals sol·licitats i mancar de contraindicació mèdica per a la seua recepció. L'acreditació de la necessitat es realitzarà per mitjà de la presentació de l'informe mèdic establit a este efecte (annex III).
  
4.4. Poder valdre's per si mateix per a les activitats de la vida diària, excepte en el cas dels discapacitats referits en l'article 3.1.3, que acudiran amb el seu acompanyant a fi que estos els ajuden a realitzar tals activitats.
  
Els citats requisits hauran de complir-se en la data de publicació de l'Orde en el Diari Oficial de la Generalitat Valenciana.
  
Article 5. Documentació que caldrà presentar
  
El sol·licitant haurà de presentar la següent documentació:
  
5.1. Sol·licitud segons model oficial que figura en l'annex II, degudament omplida i firmada per l'interessat.
  
5.2. Informe mèdic relatiu al sol·licitant i a l'acompanyant en els casos en què escaiga (annex III).
  
5.3. Fotocòpia del DNI del sol·licitant i cònjuge o acompanyant. En el cas que el domicili que figure en el del DNI no siga de la Comunitat Valenciana, s'acompanyarà certificat d'empadronament o de residència emés per l'ajuntament del municipi on residisca.
  
5.4. En el cas de persones discapacitades, serà necessari aportar còpia del certificat de minusvalidesa expedit pel Centre d'Orientació i Diagnòstic.
  
5.5. Certificat/s de la pensió/s o fotocòpia de la revaloració de la pensió, expedit per l'òrgan competent en el cas de ser pensionista menor de 65 anys.
  
Article 6. Presentació de les sol·licituds
  
6.1. Les sol·licituds es formularan en el model que figura com a annex II de la present Orde i seran acompanyades de l'informe/s mèdic/s (annex III) i de fotocòpia del document nacional d'identitat del sol·licitant i, si és procedent, del cònjuge. Els mencionats models seran facilitats en les direccions territorials de Benestar Social i centres dependents de la Direcció General de Servicis Socials. Així mateix podran formular-se, igualment, en fotocòpia dels models que figuren com a annexos a la present Resolució.
  
6.2. Les sol·licituds, degudament firmades, es podran presentar pels interessats, personalment o per correu, acompanyades de la documentació requerida en l'article anterior, en els registres de les direccions territorials de Benestar Social i el de la Direcció General de Servicis Socials. Així mateix, la presentació de sol·licituds podrà realitzar-se d'acord amb el que establix l'article 38.4 de la Llei 30/92 de 26 de novembre de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
  
6.3. Quan dos persones que hagen presentat sol·licituds independents desitgen gaudir del mateix torn, hauran de presentar les seues sol·licituds unides, fent constar esta circumstància en la casella corresponent de l'imprés de sol·licitud (apartat D de l'annex II). En tot cas, no podran unir-se més de dos sol·licituds, ja siguen individuals o dobles i tots els sol·licitants hauran de complir els requisits establits en l'article 3. No s'admetran estes unions, en els supòsits en què un dels dos sol·licitants haja disfrutat d'un torn en l'exercici anterior, havent de presentar-se, en tot cas, per al mateix període de gaudi.
  
6.4. El sol·licitant consignarà en la sol·licitud fins a tres balnearis per orde de preferència. No obstant això, l'assignació del balneari s'efectuarà atenent les preferències de l'usuari i segons les disponibilitats de places en cada un d'ells.
  
Article 7. Terminis de sol·licitud
  
A fi d'efectuar l'assignació dels torns entre tots els sol·licitants s'establixen dos terminis per a la presentació de sol·licituds:
  
7.1. Per als torns que hagen de celebrar-se fins al 30 de juny de 2004, el termini de presentació de les sol·licituds serà des de l'endemà a la publicació d'esta orde fins al 15 de gener de 2004.
  
7.2. Per als torns que se celebren en el segon semestre de l'any, el termini de sol·licituds s'efectuarà des del 16 de gener fins al 28 de febrer de 2004.
  
7.3. Atés el caràcter limitat de les places disponibles, les sol·licituds seran ateses per rigorós orde d'entrada en el Registre General de la Conselleria de Benestar Social o en qualsevol altre lloc de presentació previst en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que el nombre de sol·licituds rebudes sobrepasse el nombre de places oferides, l'assignació dels torns s'efectuarà atenent l'orde indicat, creant una llista d'espera formada per totes les sol·licituds que no han obtingut plaça, amb l'objecte de poder seleccionar els beneficiaris per a cobrir les places que vagen quedant vacants per renúncia o altres circumstàncies en cada un dels dos períodes. Així mateix, les sol·licituds que no puguen atendre's en el 1r semestre de l'any, s'acumularan a la llista d'espera del segon semestre.
  
No obstant l'anterior, es donarà prioritat a les sol·licituds que no hagen obtingut plaça en l'exercici anterior.
  
Article 8. Tramitació
  
8.1. Els òrgans receptors de les sol·licituds, les remetran amb tota la documentació a les direccions territorials de Benestar Social.
  
8.2. Rebudes les sol·licituds, les direccions territorials de Benestar Social les registraran i remetran a la Direcció General de Servicis Socials.
  
8.3. Quan la sol·licitud no reunisca els requisits exigits, o no s'adjunte la documentació, que d'acord amb esta orde resulte exigible, es requerirà l'interessat perquè en el termini de 10 dies, esmene la falta o adjunte els documents preceptius, amb indicació que, si així no ho fera, es tindrà per desistida la seua petició, amb resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada a este per la Llei 4/1999, de 13 de gener i notificada a l'interessat
  
8.4. En qualsevol fase de la tramitació de l'expedient, a la vista de la documentació existent en ell i de les obligacions que s'adquirixen per la concessió de l'ajuda, es podran demanar informes als organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 9. Resolució i adjudicació dels torns
  
9.1. La competència per a resoldre les sol·licituds es delega en el director general de Servicis Socials, en virtut de la Resolució de 30 de gener de 2001, del conseller de Benestar Social, sobre delegació de competències en determinats òrgans de la Conselleria.
  
9.2. Atés que les places existents en cada torn són limitades, les places s'adjudicaran dins de cada un dels dos semestres, d'acord amb les possibilitats existents.
  
9.3. A fi d'evitar que en algun dels torns queden vacants, quan per circumstàncies personals o d'un altre tipus els beneficiaris no puguen gaudir la plaça que se'ls haja assignat, en cada resolució s'establirà una relació de persones suplents que quedaran en reserva per al seu gaudi. Estos suplents, adquiriran automàticament la condició de beneficiaris per l'orde en què figuren en l'esmentada resolució a mesura que es produïsquen baixes o vacants dels beneficiaris directes.
  
9.4. La Direcció General de Servicis Socials, adjudicarà els torns d'acord amb el que establixen els apartats anteriors als beneficiaris i/o suplents que escaiga, segons la disponibilitat de dates i places per a cada un dels torns i efectuarà la notificació corresponent a cada un dels beneficiaris.
  
9.5. En la notificació a l'interessat de la Resolució, se li informarà de la data del torn de gaudi de la plaça concedida i el balneari assignat.
  
9.6. Quan concórreguen circumstàncies que impedisquen als beneficiaris el gaudi de la plaça concedida en les dates del torn assignat, este podrà sol·licitar-ne l'ajornament, amb justificació prèvia de la necessitat. La Direcció General de Servicis Socials, segons les disponibilitats existents en cada moment, podrà disposar el canvi sol·licitat assignant un altre torn sempre que això siga possible quan hi haurà vacants, o bé incloure el beneficiari en la llista de reserva.
  
9.7. En els supòsits en què un torn no siga disfrutat en la seua totalitat, només podran completar-se els dies de gaudi quan la interrupció siga per causa de força major, i es comunique immediatament a l'establiment termal. En estos casos, la resta de dies no disfrutats podran fer-se efectius d'acord amb les disponibilitats del balneari i en les dates que este determine.
  
9.8. El beneficiari només podrà gaudir d'un torn dins del mateix exercici pressupostari.
  
9.9. La Direcció General de Servicis Socials haurà de resoldre i notificar les sol·licituds presentades en el termini de sis mesos, comptadors des de l'endemà de finalització del termini de sol·licitud. Transcorregut el mencionat termini sense que la Direcció General de Servicis Socials haguera notificat resolució expressa, els sol·licitants que hagueren comparegut podran entendre desestimades les seues peticions per silenci administratiu, d'acord amb el que establix l'article 44-1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. I això sense perjuí de l'obligació legal de resoldre sobre la petició formulada.
  
9.10. En la mesura que el crèdit consignat té caràcter màxim, no podran concedir-se subvencions una vegada esgotat este, circumstància que haurà de publicar-se en el Diari Oficial de la Generalitat Valenciana.
  
Article 10. Obligacions dels beneficiaris.
  
Són obligacions dels beneficiaris:
  
10.1. Rebuda la notificació de la concessió d'una plaça en un dels torns, el beneficiari haurà de confirmar la seua assistència al mencionat torn telefònicament o per qualsevol altre mitjà (fax, telegrama, etc.) al balneari corresponent, dins del termini indicat en l'esmentada notificació.
  
10.2. Una vegada confirmada la seua assistència haurà de remetre per gir postal en el termini que se li indique, a l'adreça del mateix balneari, la quantitat de 60 euros, en concepte de reserva de plaça i abonar la resta de l'import a la seua arribada a l'establiment termal.
  
10.3. Quan per causes justificades, el beneficiari no puga assistir al torn concedit haurà de notificar-ho com més prompte millor al mateix establiment balneari a fi de poder disposar de la seua plaça per a una altra persona, i sol·licitar la devolució de l'import abonat en concepte de reserva. Esta devolució, només escaurà quan es justifique documentalment la impossibilitat d'assistir per causes de força major. La sol·licitud de devolució de la reserva haurà d'efectuar-se en un termini no superior a 3 mesos, des de la data d'inici del torn assignat.
  
En el cas que se li assigne un altre torn posterior, la mencionada quantitat s'entendrà abonada com a reserva del torn posterior assignat.
  
10.4. Una vegada en l'establiment termal, el beneficiari estarà obligat a respectar les normes de convivència del centre sotmetent-se al reglament de règim intern del balneari, així com a les indicacions mèdiques en relació amb els tractaments.
  
10.5. Les persones seleccionades que no es presenten en la data indicada en el balneari adjudicat sense causa justificada o que incomplisquen qualsevol de les obligacions arreplegades en este article, perdran els drets que els atorga la resolució de concessió de l'ajuda.
  
10.6. L'abandó del balneari durant el període de gaudi de la plaça no donarà dret a la persona beneficiària a completar els dies que li falten en cap altra data o lloc dels inicialment assignats, excepte en els casos regulats en l'article 9.7.
  
10.7. La falsedat de dades o la falsificació dels documents que es presenten tindrà com a conseqüència la pèrdua total dels drets de la persona sol·licitant, sense perjuí d'altres responsabilitats que corresponen, entre elles, l'obligació de reintegrar l'import subvencionat per la Conselleria de Benestar Social, amb l'abonament corresponent dels interessos de demora des del moment del pagament efectuat al corresponent establiment termal, si en el moment de declarar-se la improcedència de l'admissió al programa de balnearis ja s'haguera gaudit de l'estada.
  
10.8. En tot cas el beneficiari haurà de complir totes les obligacions que es troben previstes per al règim de subvencions i ajudes públiques, que li siguen aplicables a la present Orde d'acord amb el que disposa el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 del Consell de la Generalitat Valenciana i la resta de legislació concordant i de general aplicació.
  
Article 11. Obligacions dels establiments termals
  
Són obligacions dels establiments termals:
  
11.1. Proporcionar allotjament, manutenció i tractaments balneoteràpics en els termes establits en l'article 2 d'esta orde.
  
11.2. Disposar d'un servici mèdic que efectue el control i seguiment dels tractaments i de qualsevol incidència que puga produir-se relacionada amb els tractaments, la revisió mèdica descrita en l'article 2.3 i un informe mèdic final amb el tractament realitzat.
  
11.3. Allotjar els termalistes en establiments hotelers propis o concertats en les condicions establides en l'article 2.1. Així com a facilitar l'accessibilitat als servicis del balneari, a tots els usuaris que els necessiten per tindre algun tipus de discapacitat.
  
11.4. Emetre una factura expedida de conformitat amb el Reial Decret 2.402/1985 de 18 de desembre, i les seues modificacions posteriors, a cada un dels usuaris, amb abonament previ per part seua de la seua aportació personal al torn.
  
Article 12. Pagament i justificació de les subvencions
  
12.1. Les estades subvencionades a l'empara de la present Orde es finançaran a càrrec del programa pressupostari 51.75.109.80. Serveis Socials, línia T1735 €Termalisme Social-
  
12.2. L'eficàcia de la present convocatòria queda condicionada a l'existència de crèdit adequat i suficient per a atendre les referides ajudes, en els pressupostos de la Generalitat Valenciana per a l'exercici 2004. Una vegada existisca el mencionat crèdit, per mitjà de resolució d'esta Conselleria es donarà publicitat a este i a la línia pressupostària que finançarà les ajudes.
  
12.3. El beneficiari rebrà la subvenció concedida per mitjà de la seua deducció de l'import de l'estada en el moment del pagament a l'establiment termal, de manera que els 107 euros del seu import seran abonats directament per la Generalitat Valenciana al balneari on s'haja prestat el servici.
  
12.4. Una vegada celebrat cada un dels torns i en el termini màxim d'un mes, el balneari presentarà a la Direcció General de Servicis Socials la documentació justificativa que s'han realitzat les estades corresponents a cada torn. L'estada justificació s'efectuarà per mitjà de la presentació dels següents documents:
  
· Relació nominal de les persones que han gaudit de l'estada amb indicació de l'import facturat al beneficiari i l'import que correspondrà pagar a la Generalitat en concepte de subvenció pels tractaments i consultes mèdiques.
  
· Original o còpia compulsada de totes i cada una de les factures emeses als beneficiaris del torn constant la conformitat per part del beneficiari del servici prestat.
  
12.5. La Direcció General de Servicis Socials procedirà a comprovar la documentació presentada, verificant el compliment de la finalitat objecte de la subvenció i emetent-ne el certificat de comprovació corresponent i es procedirà posteriorment al reconeixement de l'obligació i proposta de pagament a favor de cada un dels establiments termals prestadors del servici, per l'import resultant de cada torn.
  
Article 13. Recursos
  
13.1. Contra les resolucions de concessió o denegació d'una ajuda, que esgoten la via administrativa, podrà interposar-se potestativament recurs de reposició davant el mateix òrgan que ha dictat en el termini d'un mes comptador des de l'endemà de la notificació, de conformitat amb els articles 116 i 117 de la Llei 30/92 modificada per la Llei 4/99, de 13 de gener, de Règim Jurídic de les Administracions públiques i Procediment Administratiu Comú, o bé pot interposar-se directament recurs contenciós administratiu davant la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, d'acord amb el que disposen els articles 10 i 46 de la Llei 29/1998, de 13 de juliol reguladora de la Jurisdicció Contenciosa Administrativa. I això sense perjuí de poder interposar qualsevol altre recurs que estime pertinent.
  
13.2. Davant la desestimació per silenci administratiu, podrà interposar-se contra l'acte presumpte recurs potestatiu de reposició en el termini de tres mesos comptadors des que haguera finalitzat el termini per a dictar i notificar la resolució expressa que s'indica en el núm. 9 de l'article 9 de la present Orde o, bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en la forma, el termini i les condicions fixats en l'article 46, de la Llei 29/1998, de 13 de juliol, reguladora de la mencionada jurisdicció. I això, sense perjuí de poder interposar qualsevol altre recurs que estime pertinent.
  
Article 14. Finançament
  
El Programa de Termalisme Valencià previst per a l'exercici 2004, no podrà superar pel que fa al cost corresponent al nombre de persones beneficiàries, la quantia global màxima prevista en la resolució dictada per al seu finançament, la qual haurà de publicar-se en el Diari Oficial de la Generalitat Valenciana.
  
DISPOSICIÓ ADDICIONAL
  
A fi de no perjudicar persones en situacions d'excepcional gravetat social, la Direcció General de Servicis Socials, a la vista d'un informe social i/o una altra documentació acreditativa de la necessitat, podrà resoldre de forma motivada la concessió d'estades a persones que no reunisquen la totalitat dels requisits establits en esta orde. En tot cas, haurà de constar en l'expedient clarament la referència al supòsit de què es tracte i la conveniència del gaudi de l'estada sol·licitada.
  
DISPOSICIONS FINALS
  
Primera. La present orde entrarà en vigor l'endemà de la publicació en el Diari Oficial de la Generalitat Valenciana.
  
Segona. Contra la present orde, que esgota la via administrativa, les persones interessades podran interposar recurs de contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptant des de l'endemà de la publicació, d'acord amb el que disposen els articles 10, 14, 46 de la Llei 29/98, de 13 de juliol, reguladora de la Jurisdicció Contenciosa Administrativa, i amb caràcter potestatiu recurs de reposició davant la consellera de Benestar Social, en el termini d'un mes comptador des de l'endemà de la publicació, d'acord amb allò que s'ha disposat en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/99, de 13 de gener.
  
València, 10 de novembre de 2003
  
La consellera de Benestar Social,
  
ALICIA DE MIGUEL GARCÍA
  
INDICACIONS PER A L'EMPLENAMENT DE LA SOL·LICITUD
  
1. Escriga amb lletra majúscula i clara, marcant fort.
  
2. TIPUS DE SOL·LICITUD:
  
Marcar amb una creu en la modalitat que corresponga d'acord amb:
  
2.1. En el cas de sol·licituds individuals que desitgen disfrutar el torn conjuntament amb altres persones, hauran d'omplir cada u la seua sol·licitud, fent constar en l'apartat D el nom complet i número del DNI del titular de l'altra sol·licitud.
  
2.2. En el cas de sol·licituds de matrimoni/parella de fet haurà d'omplir-se una sola sol·licitud on constaran les dades d'estos dos, així com 2 informes mèdics i la documentació pertinent de cada un.
  
2.3. En el cas de persones discapacitades que necessiten acompanyant hauran de formular una sola sol·licitud omplint l'apartat C. (Només tenen la consideració de discapacitats, els qui tenen el certificat de minusvalidesa expedit pel Centre d'Orientació i Diagnòstic).
  
3. Grapar la fotocòpia del Document Nacional d'Identitat en el requadro corresponent, per l'extrem superior. NO APEGAR.
  
4. Omplir l'apartat E amb les dades d'un familiar o persona de confiança per a, en el supòsit de necessitat, avisar-lo durant la seua estada en el balneari.
  
CONDICIONS GENERALS DEL PROGRAMA
  
PRESTACIONS:
  
1. Duració 8 dies (7 nits) que inclouran 6 dies de tractament termal.
  
2. Allotjament: en habitació doble. Les persones que desitgen habitació individual, si n'hi ha disponibilitat, pagaran un suplement de 6'5 euros per dia.
  
3. Menjar: el desdejuni serà autoservici tipus bufet. Els menús oferiran dos modalitats diferents en el primer i el segon plat.
  
4. Programa d'animació: jocs, balls, ?etc.
  
5. El trasllat fins al balneari assignat és per compte del beneficiari.
  
CONDICIONS PER A L'ADMISSIÓ:
  
1. Podran sol·licitar plaça en algun dels balnearis del Programa, les persones que reunisquen els següents requisits, en el moment de publicar-se la present Orde de convocatòria:
  
1.1. Persones de 65 anys o més.
  
1.2. Ser pensionista de jubilació del Sistema de la Seguretat Social, pels conceptes de jubilació i invalidesa, en tot cas i pel concepte de viudetat o d'altres pensions, únicament quan el beneficiari haja complit els 60 anys d'edat.
  
1.3. Persones discapacitades amb minusvalidesa reconeguda igual o superior al 33%, majors de 60 anys, i el seu acompanyant, en cas de necessitar-ho.
  
1.4. Residir en qualsevol dels municipis que integren la Comunitat Valenciana.
  
1.5. No patir alteracions de comportament que puguen alterar la convivència en els establiments termals, ni malaltia infectocontagiosa.
  
1.6. Necessitar els tractaments termals sol·licitats i mancar de contraindicació mèdica per a la seua recepció.
  
1.7. Poder valdre's per si mateix per a les activitats de la vida diària.
  
1.8. També podran ser beneficiaris d'este programa els cònjuges dels qui reunisquen els requisits anteriors, sempre que siguen majors de 50 anys i que complisquen al seu torn els requisits 1.4, 1.5, 1.6 i 1.7.
  
DOCUMENTACIÓ QUE CALDRÀ ADJUNTAR A LA SOL·LICITUD:
  
1. DNI del sol·licitant i del cònjuge, o acompanyant.
  
2. En el cas que el domicili del DNI no siga de la Comunitat Valenciana, s'acompanyarà certificat d'empadronament o de residència emés per l'ajuntament del municipi on residisca.
  
3. Còpia del certificat de minusvalidesa en el cas de ser discapacitat, expedit pel Centre d'Orientació, Diagnòstic i Tractament.
  
4. Certificat o fotocòpia de la revaloració de la pensió, en el cas de ser pensionista menor de 65 anys, del sol·licitant i del seu cònjuge.
  
5. Informe mèdic que s'adjunta, del sol·licitant i cònjuge/parella o acompanyant.
  
MOLT IMPORTANT: TERMINI DE PRESENTACIÓ
  
L'any es dividix en dos semestres:
  
1er semestre: Torns a disfrutar entre els mesos de febrer i juny, presentació fins al 15 de gener de 2004.
  
2n semestre: Torns a disfrutar entre els mesos de juliol i desembre, presentació des del 16 de gener fins al 28 de febrer de 2004